ཁྱོད་ནི་སློབ་ཆེན་པ་རེད།ཁྱོད་ཡོད་པ་ནས་ཁྱེད་ཚང་གི་འཚོ་བ་ནི་རྒྱུན་ལྡན་མ་ཡིན་པ་ཞིག་ཏུ་གྱུར་ཡོད་དེ།ཕ་མ་གཉིས་ཀྱིས་བག་ཡངས་ཀྱི་འཚོ་བ་དེར་རོལ་ཐབས་མེད།ཁྱོད་ནི་གོས་གང་བཟང་ལུས་ལ་གྱོན་པར་གོམས་ཡོད་ན་ཡང་།ཕ་མ་གཉིས་ཀྱིས་གོས་གསར་འཇམ་པོ་ཞིག་ལུས་ལ་བླངས་མྱོང་མེད་པ་དེ་ཁྱོད་ཀྱི་སེམས་ལ་མི་དྲན།ཁྱོད་རང་ཨ་ཕས་འཐེན་མ་མྱོང་བའི་ཐ་མག་འཐེན་པ་ལ་འཛེམ་བག་མེད་ལ།ཨ་མས་བཟའ་མ་ཕོད་པའི་ཁ་ཟས་ཞིམ་པོ་བཟའ་བར་ཡང་ཤ་ཚ་བྲལ།ཁྱོད་ཀྱིས་སྐྱེས་སྐར་རམ་ཅི་ཞིག་གི་དོན་དུ།གྲོགས་དང་གྲོགས་ཀྱི་ཚོགས་ལ་ཆང་རག་གི་གསོལ་སྟོན་བཤམ་ཆོག་ཀྱང་།ཁྱོད་ཀྱི་ཕ་མས་སྐྱེས་སྐར་ཟེར་བ་ཞིག་ལ་རོལ་མྱོང་བ་ལྟ་ཅི།ཚེ་གང་བོར་དེ་འདྲ་རྒྱས་སྤྲོས་བྱས་མྱོང་མེད་པ་ཁྱོད་ཀྱིས་ཨེ་ཤེས།